# Glaoudina Kabon

| ◄ Ann Aotro Penangêr hag ann Aotro Delande (eil kentel) | Glaoudina Kabon | Jannedig Riou ► |
Glaoudinaïg Kabon ’lâre, Er gêr n’he mamm pa arrue :
 — N’ oun petra d’ar merc’hed ’m eûs grêt, Gant ma reont euz ma sellet,
 O lâret : — Setu Glaoudina Kabon, Braoa plac’h iaouank ’zo ’n Léon !
 Glaoudina Kabon ’lavare Er gêr d’he zad pa arrue :
 — Un davanjer newe ’m eûs bet, Kadet Lezveur ’n eûs-han paeet.
 — Kaset ho tavanjer d’ar gêr, Laket-ewez na ve re-ger.
Glaoudina Kabon ’vonjoure, Bars al Lezveur pa arrue :
 — Bonjour ha joa holl en ti-man, Kadet Lezveur pelec’h eman ?
 — Et eo, Glaoudina, d’ar jardinn, Da c’hortos lein da darewi.
 — Deut ganen, Glaoudina, ma mestres, Na ewit tanva ar peches ;
 Na ewit tanva ar peches, Klewet am eûs ’z hoc’h dougeres ?
 — Mar d-on dougeres, goûd a ouzoc’h, N’eûs den kiriek d’in nemet hoc’h ;
M’ eo dre ho touch hag ho karet, Kadet Lezveur, hen goûd a ret.
 — Dalet, Glaoudina, dalet kant skoed, ’Wit hen mezur, pa vezo bet :
 Dalet, Glaoudina, kant skoed ouspenn, Da gaout d’ehan ur vezerenn ;
 Da gaout d’ehan ur vezerenn, Me ’roï’ kawel ha tapis-gwenn.
 — Ha p’am be daouzek krouadur, Hi holl diwar ann avantur,
 M’ho gwisko holl en satinn-gwenn. Ho c’haso d’ar skool ’n ur vandenn ;
 Ho c’haso d’ar skool ’n ur vandenn, Hep divezra tamm ma moïenn.
 Me ’m eûs tri breur ’n servij ’r roue Ho defo ho c’honje hep-dale,
 Ha neuze ’vinn-me eureujet, Pe kadet Lezveur vô dibennet.
Tric’houec’h Kabon, ur Gabones vad ’Oant ’vont da Leon ’n ur bagad ;
 N’oa hini, d’ann neubeuta, ’n hè N’hen defoa pemp mil skoed leve.
 Kadet Lezveur a lavare Euz prizon Leon, ’n he goanze :
 Louis Kabon a lavaras Da gadet Lezveur, p’hen klewas :
 — ’Wit bea hanvet Kaboned, N’ veritomp ket bea rostet ;
 ’Wit bea Kaboned, n’omp ket ier, N’ veomp ket rostet ouz ar bér.
 Kadet Lezveur a lavare, En prizon Leon, ’n he goanze :
— Ma vijenn lec’h a desirjenn, Na è ket aman a vijenn ;
 En kêr Leon, war ar ru vraz, O tiskouri gant ma mestraz ;
 Tiskouri gant Glaoudina Kabon, Braoa merc’h iaouank ’zo ’n Leon !
Kanet gant Mari Hulo mates, Plouaret. — 1851
Glaoudina Kabon a lâre, Gant ar vinz d’ann nec’h pa bigne : — Petra ganin ’zo c’hoarvezet, Ma c’horf-balen na brenfe ket ?
 Ma c’horf-balen na brenfe ket. Me garie hen gwelet dewet ! Me garie hen gwelet dewet, Ha me ken mistr vel pa oa grêt !
 Glaoudinaïg a lavare, Lâre d’he mamm, un dez a oe : — Un davanjer newez ’m eûs bet, Kadet Lezveur ’n eûs-han prenet.
 — Kaset ho tavanjer d’ar gêr, Tolet-ewez na ve re-ger ! Me ’m bô d’hech davanjerou-fleur, Kaeroc’h ’wit re kadet lezveur.
Glaoudinaïg a lavare ’N ti kadet Lezveur p’arrue ; — Dalet, aotro ho tanvanjer, Me ’zo deut d’hen digas d’ar gêr.
 — Glaoudina Kabon, ma mestres. Deut ganin da danva peches ; Deut ganin da danva peches, Klewet am eûs oc’h dougeres ;
 Mar d’oc’h dougeres, ansaovet, D’am c’hloarek iaouank tamalet. — Mar d’on dougeres, eo ouzoc’h, Na eûs den kiriek nemet hoc’h.
— Dalet, Glaoudinaïg, kant skoed, D’ vezur ho pugel, pa vô bet ; Setu aze daou skoed ouspenn, Na ewit kaout ur vezerenn.
 — Hag am be daouzek krouadur, Hag holl diwar ann avantur, He ’m bô d’hê abit satinn-gwenn, Ho c’haso d’ar skool ’n ur vandenn.
 He ’m eûs seis breur ’n servij ’r roue, Hag ho dô prestig ho c’honje ; Neuze vô Glaoudina eureujet, Pe kadet Lezveur dibennet !
 Kadet Lezveur a lavare D’he vamm, er gêr pa arrue : — Ma lest d’ gomer Glaoudina Kabon, ’Wit n’ vinn ket kaset d’ar prizon.
 — N’ eûs ket Kaboned er vro-ma, Ha mab, ho lemfe al lec’h-ma ! N’oa ket he gir peurlavaret, Oa leun ar pors a sarjanted.
Tric’houec’h Kabon, euz ar re vad, ’Zo êt da Roazon ’n ur bagad, Ha na oa hini anezhe Na oa mil skoed euz he goste.
 Kadet Lezveur a lavare En prizon Roazon, ’n he goanze : — Laket Kaboned da rosta, A-walc’h anezhe ’zo ’r vro-ma !
 Hag ar Chaboned a lâre ’Vel ma klewjont, eno, neuze : — ’Wit bea hon hano Kaboned, N’eo ket nin a vezo rostet.
 Kadet Lezveur a lavare Da dud ar justis, un dez oe : — Leusket kadet Lezveur mês ar prizon, D’ vont d’eureuji Glaoudina Kabon !
Kanet gant Mari Clec’h, koaderes Loguivi Plougras, — Miz Du 1863.
* ↑ Locution bretonne difficile à traduire littéralement.
* ↑ Dans toute la pièce, on joue sur le mot Kabon, qui signifie : Chapon.